Кингстон (Канада)

Кингстон — Канаданын түштүк-чыгыш бөлүгүндөгү шаар. Онтарио провинциясында. Онтарио көлүнүн түндүк-чыгыш жээгинде, Ыйык Лаврентий дарыясынын башатына жакын жайгашкан. Калкы 109,7 миң (2008; агломерациясында 150 миң). Маанилүү жол (автомобиль, суу жана темир жол магистралдары кесилишет) тоому.

Француздар тарабынан соода факториясы жана форт катары 1673-жылы негизделген. 1846-жылдан шаар. 1998-жылы анын курамына кошуна округдар (Кингстон жана Питтсбург) кирген. 19-кылымдагы британ чептери (анын ичинде Форт-Генри; Ридо каналына кирүүнү коргоо үчүн салынган) жана канал Бүткүл дүйнөлүк мурастын тизмесине киргизилген. Неоготика стилиндеги Кудай эне собору (1843—48), мэрия имараты (1842—44) сакталган. Король университети (1841), Канада король аскер колледжи (1876), сүрөт галереясы, музейлер (геология, минералогия, криминология, деңиз ж. б.), Эл аралык муз үстүндөгү хоккей федерациясы (1965), театр (симфониялык оркестр иштейт) бар. Жыл сайын канадалык кино (2001) жана эл аралык жаз музыка фестивалдары (2005) өткөрүлүп турат.

 Колдонулган адабияттар 
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9

Категория:Шаарлар
Категория:Канада